NZ-tragedie: Vrou van moord aangeklaDie Dickason-sussies is Donderdag dood in hul huis in Nieu-Seeland aangetref. (Foto: Facebook) ’n 40-jarige vrou is Vrydag in Timaru, Nieu-Seeland, in hegtenis geneem en van moord aangekla ná die dood van drie Suid-Afrikaanse sibbe Donderdag in dié stad. Volgens insp. Scott Anderson, ’n polisiewoordvoerder, sal die vrou Saterdagoggend in die Timaru-distrikshof verskyn. Haar naam is nie bekendgemaak nie. Die liggame van Maya en Karla (2), en hul ouer sussie, Liane Dickason (6), is Donderdag deur hul pa, Graham, in die huis waar die gesin onlangs ingetrek het, gevind. ’n Vrou is ook op die toneel aangetref en na die hospitaal geneem vir behandeling. “Die polisie wil die gemeenskap verseker dat hierdie ’n tragiese, geïsoleerde voorval was en dat niemand anders in verband daarmee gesoek word nie,” sê Anderson. “’n Ondersoek van die toneel sal môre [Saterdag] by die huis in Queenstraat gedoen word. “Aangesien die saak nou voor die hof dien, sal die polisie nie verder kommentaar lewer nie.” Dickason en sy vrou, Lauren, albei mediese dokters, het enkele weke gelede saam met hul kinders in Nieu-Seeland van Suid-Afrika aangekom.